ฝึกออนไลน์พัฒนาฝีมือประชาชนช่วงกักตัวสู้วิกฤตโควิด-19 เลือกได้ทั้งภาษา ดิจิทัล คอมพิวเตอร์ ไม่เสียค่าใช้จ่าย
นายธวัช เบญจาทิกุล อธิบดีกรมพัฒนาฝีมือแรงงาน (กพร.) กระทรวงแรงงาน เปิดเผยว่า กรมพัฒนาฝีมือแรงงาน จัดฝึกอบรมทักษะฝีมือแรงงานแบบ New Normal ผ่านระบบออนไลน์เพื่อเป็นการเพิ่มโอกาสให้แก่แรงงานและประชาชนได้พัฒนาทักษะฝีมือในช่วงกักตัวหรือ Work From Home จากสถานการณ์การแพร่ระบาดของโควิด-19 เป็นการพัฒนาศักยภาพเพื่อรักษาตำแหน่งงานและเตรียมความพร้อมให้แก่แรงงานกลับเข้าสู่ตลาดแรงงานอีกครั้งเมื่อสถานการณ์โควิด-19 ดีขึ้นนั้น ซึ่งมีแรงงานและประชาชนทั่วไปให้ความสนใจสมัครเข้ารับการฝึกอบรมจำนวนมากกว่า 2,000 คน หลักสูตรยอดนิยมที่มีผู้สมัครเป็นจำนวนมาก เช่น ภาษาอังกฤษเพื่อการทำงาน ภาษาเกาหลีเพื่อการสื่อสาร การผลิตสื่อโฆษณาและหนังสั้นด้วยสมาร์ตโฟน การออกแบบและตกแต่งภาพด้วยโปรแกรม Photoshop และ Illustrator เป็นต้น เพื่อเป็นการตอบรับกระแสความนิยมดังกล่าว จึงมอบหมายให้สถาบันพัฒนาฝีมือแรงงาน (สพร.) และสำนักงานพัฒนาฝีมือแรงงาน (สนพ.) ทั่วประเทศ เร่งดำเนินการจัดฝึกอบรมพร้อมเปิดรับสมัครเพิ่มเติมในหลักสูตรที่มีคนสนใจเป็นจำนวนนมาก สำหรับผู้สนใจสามารถค้นหาหลักสูตรและลงทะเบียนได้ที่ เว็บไซต์กรมพัฒนาฝีมือแรงงาน www.dsd.go.th เลือก “อบรมออนไลน์ผู้กักตัว COVID-19” และดำเนินการตามขั้นตอนดังนี้ (1) กรอกข้อมูลประวัติส่วนตัว E-mail และหมายเลขโทรศัพท์ที่สามารถติดต่อได้ (2) เลือกหลักสูตรที่ต้องการ และกดสมัคร (3) รอเจ้าหน้าที่ติดต่อกลับ เพื่อยืนยันการเข้าอบรมรวมถึงชี้แจงแนวทางและวิธีการเข้ารับการฝึกอบรมผ่านสื่ออิเล็กทรอนิกส์ (Online Meeting) (4) เข้ารับการฝึกอบรมผ่านระบบออนไลน์ตามหลักสูตรและระยะเวลาที่กำหนด (5) ผู้ที่ผ่านการฝึกอบรมสามารถพิมพ์วุฒิบัตรอิเล็กทรอนิกส์ผ่านระบบออนไลน์ได้ด้วยตนเองเช่นกันอธิบดีกรมพัฒนาฝีมือแรงงาน กล่าวต่อว่า การฝึกอบรมผ่านระบบออนไลน์เป็นการปรับรูปแบบการฝึกให้เหมาะสมสถานการณ์ที่เป็นอยู่ในปัจจุบัน เป็นการช่วยเหลือให้แรงงานและประชาชนทั่วไปที่ได้ผลกระทบจากการแพร่ระบาดของโควิด-19 ซึ่งมีข้อจำกัด ด้านการเดินทางต้องกักตัวอยู่บ้านในช่วงสถานการณ์นี้ ได้เข้าถึงการพัฒนาทักษะฝีมือแรงงาน ได้เสริมทักษะด้านภาษาต่างประเทศ เทคโนโลยีดิจิทัลและคอมพิวเตอร์ จึงเชิญชวนเข้ารับการฝึกอบรมในรูปแบบออนไลน์ ติดตามรายละเอียดเพิ่มได้ที่ Facebook: กรมพัฒนาฝีมือแรงงาน หรือโทรสอบถามสายด่วนกระทรวงแรงงาน 1506 กด 4 หรือกองสื่อสารองค์กร กรมพัฒนาฝีมือแรงงาน 02-245-4035